Logo, company name

Description automatically generated

# Χαιρετισμός της Γενικής Διευθύντριας ΚΟΑ Δρ. Μαίρης Χαραλάμπους Παπαμιλτιάδη στην εκδήλωση για τον απολογισμό του ΔΣ

Είναι με ιδιαίτερη χαρά που σας καλωσορίζω στην εκδήλωση για τον Απολογισμό της θητείας του Διοικητικού Συμβουλίου του Κυπριακού Οργανισμού Αθλητισμού για την περίοδο 2019-2021.  
  
Η σημερινή εκδήλωση δεν αποτελεί μια συνηθισμένη εκδήλωση, καθώς πραγματοποιείται εν μέσω περιορισμών για την καταπολέμηση της πανδημίας που επηρεάζει δυστυχώς όλους τους τομείς και δομές της κοινωνίας μας και κατ΄ επέκταση ασφαλώς τον αθλητισμό, και μάλιστα σε πολύ μεγάλο βαθμό.  
  
Σήμερα θα δούμε μαζί την 28μηνη πορεία του Διοικητικού Συμβουλίου του ΚΟΑ, μια πορεία η οποία πραγματοποιήθηκε μέσα από πρωτόγνωρες πραγματικά συνθήκες - θα έλεγα από την έναρξη της θητείας του. Το ΔΣ, με την ανάληψη των καθηκόντων του βρέθηκε μπροστά σε προκλήσεις οι οποίες σίγουρα δεν είχαν παρουσιαστεί ξανά στο παρελθόν.  
  
Θα παρακολουθήσουμε μια πορεία με σκοπό την συνεχή ανάπτυξη και αναβάθμιση του αθλητισμού στην Κύπρο, μέσα από την υλοποίηση σημαντικών έργων υποδομής - με σημαντικότερο το νέο γηπέδου Λεμεσού - αλλά και την υλοποίηση επίσης σημαντικών  δράσεων πολιτικής, όπως, τη δημιουργία νέων ή/και τον εκσυγχρονισμό  υφιστάμενων νομοθεσιών σχετικών με τον αθλητισμό, την αναβάθμιση της στήριξης αθλητών και αθλητικών Οργανισμών, και πολλά άλλα τα οποία θα αναφερθούν στη συνέχεια.  
  
Όλα τα πιο πάνω δεν θα ήταν εφικτά χωρίς την  διαρκή και εποικοδομητική συνεργασία με το Υπουργείο Παιδείας – πρωτίστως - αλλά και άλλα υπουργεία και αθλητικούς φορείς οι οποίοι αποτελούν πολύτιμους συνεργάτες στις προσπάθειες μας και οι πλείστοι βρίσκεστε  εδώ σήμερα, και σας ευχαριστούμε πολύ για αυτό.  
  
Ως διεύθυνση του Οργανισμού και ως εκ τούτου ως εκτελεστικό όργανο των αποφάσεων του Διοικητικού Συμβούλιου, η προσπάθεια που καταβάλλουμε είναι η όσο το δυνατό αποτελεσματικότερη εφαρμογή των κυβερνητικών σχεδιασμών  με κύριο μέλημά μας τη διαρκή αναβάθμιση και εξέλιξη του αθλητισμού στη χώρα μας.  
Σας ευχαριστούμε για την παρουσία σας εδώ σήμερα και καλή συνέχεια να έχουμε όλοι μας στην αντιμετώπιση των προκλήσεων που έχουμε ενώπιον μας.